Nach liebe gat leit (Mit aufgelösten Abbreviaturen)
Nach liebe gat leit·
ich můs ein wib erschreken·
sang ein wachter dú noch bi frúnde lit·
ir si giseit·
dis si in balde sol weken·
wan es wil tagen dauon ist es zit·
in not ich stan·
vbrig liebi vúrchte ich·
dc si sich dur liebi wâgen vnde mich·
wir můssen lan·
vnser leben vnd ere sún han·
vor tage dan gescheiden sich·

Si tet ims kunt·
frúntlich mit vmbeuange·
vnd ǒch mit manigem brústel druke do·
ir roter munt·
sprach frúnt du slafst zelange·
wir suln vns scheiden swies vns macht vnfro·
der herre gůt·
ir wekens da bepfant·
er sprach mir ist wol vnd ist mir leit erkant·
mir froͤit den můt·
din minnenkliches trúten so tůt·
mir we  dc ich von dir můs zehant·

Gv̊t herre min·
es mag sich mer gefuͤgen
ob wir vns scheiden e mans werde gewar·
frowe das sol sin·
wir sun vns lan genuͤgen·
das wir die nacht waren froͤlich sament gar·
frowe vnz har nach·
so gib nv vrlob mir·
si sprach herze das gib ich noch kume dir·
wie ist dir sus gach·
da ist frowe vmb din ere· si sprach
nu uar wie kume ich din embir·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse